Document ID: 32015R0534

EIROPAS CENTRĀLĀS BANKAS REGULA (ES) 2015/534
(2015. gada 17. marts)
par uzraudzības finanšu informācijas sniegšanu (ECB/2015/13)
EIROPAS CENTRĀLĀS BANKAS PADOME,
ņemot vērā Padomes 2013. gada 15. oktobra Regulu (ES) Nr. 1024/2013, ar ko Eiropas Centrālajai bankai uztic īpašus uzdevumus saistībā ar politikas nostādnēm, kas attiecas uz kredītiestāžu prudenciālo uzraudzību (1), un jo īpaši tās 4. panta 1. punktu, 4. panta 3. punktu, 6. panta 2. punktu, 6. panta 5. punkta d) apakšpunktu un 10. punktu,
ņemot vērā Eiropas Centrālās bankas 2014. gada 16. aprīļa Regulu (ES) Nr. 468/2014, ar ko izveido vienotā uzraudzības mehānisma pamatstruktūru Eiropas Centrālās bankas sadarbībai ar nacionālajām kompetentajām un norīkotajām iestādēm (VUM pamatregula) (ECB/2014/17) (2), un jo īpaši tās 21. panta 1. punktu, 140. pantu un 141. panta 1. punktu,
tā kā:
(1)
Kredītiestādēm piemēro regulāras pārskatu sniegšanas prasības, kā noteikts Eiropas Parlamenta un Padomes Regulā (ES) Nr. 575/2013 (3) (tālāk saukta arī “KPR”) un Komisijas Īstenošanas Regulā (ES) Nr. 680/2014 (4). ECB apkopo sniegto informāciju, pamatojoties uz Lēmumu ECB/2014/29 (5). Ar šo regulu tiek papildināts Lēmums ECB/2014/29, tālāk precizējot prasības attiecībā uz uzraudzības finanšu informācijas sniegšanu.
(2)
Īstenošanas Regulā (ES) Nr. 680/2014 noteiktas vienotas prasības visām iestādēm, kurām piemēro Regulu (ES) Nr. 575/2013, attiecībā uz uzraudzības pārskatu sniegšanu kompetentajām iestādēm par konkrētām jomām, kas noteiktas Īstenošanas Regulas (ES) Nr. 680/2014 1. pantā. Viena no šīm jomām ir konsolidēta finanšu informācija. Saskaņā ar Regulas (ES) Nr. 575/2013 99. panta 2. punktu konsolidētas uzraudzības finanšu informācijas sniegšana ir obligāta kredītiestādēm, kas sagatavo savus konsolidētos pārskatus atbilstīgi starptautiskajiem grāmatvedības standartiem, kuri pieņemti saskaņā ar Eiropas Parlamenta un Padomes Regulas (EK) Nr. 1606/2002 (6) 6. panta 2. punktu. Īstenošanas Regulā (ES) Nr. 680/2014 noteikto obligāto uzraudzības finanšu informāciju nacionālās kompetentās iestādes (NKI) pašlaik iesniedz ECB gan par nozīmīgām, gan par mazāk nozīmīgām iestādēm saskaņā ar Lēmumu ECB/2014/29, un tai jāsaglabājas nemainīgai, jo uz to neattiecas šīs Regulas priekšmets.
(3)
Rīcības brīvības īstenošana, pieprasot kredītiestādes izmantot starptautiskos grāmatvedības standartus, kas atbilstoši Regulai (EK) Nr. 1606/2002 piemērojami uzraudzības pārskatu sniegšanai saskaņā ar Regulas (ES) Nr. 575/2013 24. panta 2. punktu, neattiecas uz šīs regulas priekšmetu. Ņemot vērā Regulas (ES) Nr. 468/2014 (ECB/2014/17) 150. pantu, NKI iepriekšējie lēmumi par šīs rīcības brīvības īstenošanu vai neīstenošanu saglabājas nemainīgi.
(4)
Saskaņā ar Regulas (ES) Nr. 575/2013 99. panta 3. punktu kredītiestādēm, kuras izmanto starptautiskos grāmatvedības standartus, kas atbilstoši Regulai (EK) Nr. 1606/2002 piemērojami uzraudzības pārskatu sniegšanai saskaņā ar Regulas (ES) Nr. 575/2013 24. panta 2. punktu, konsolidētās uzraudzības finanšu informācijas sniegšanai nepieciešams kompetentās iestādes lēmums par šādas pārskatu sniegšanas attiecināšanu. ECB jāpieņem lēmums arī attiecināt prasību iesniegt uzraudzības finanšu informāciju uz nozīmīgām uzraudzītām grupām, kuras uzraudzības pārskatu sniegšanai piemēro Regulu (EK) Nr. 1606/2002, pamatojoties uz Regulas (ES) Nr. 575/2013 24. panta 2. punktu.
(5)
Saskaņā ar Regulas (ES) Nr. 575/2013 99. panta 6. punktu kredītiestādes, kuras piemēro valsts uzskaites sistēmas, pamatojoties uz Padomes Direktīvu 86/635/EEK (7), konsolidētas finanšu informācijas sniegšanai nepieciešams iepriekšējs kompetentas iestādes lēmums par šādas informācijas sniegšanas attiecināšanu. ECB jāpieņem arī lēmums attiecināt prasību iesniegt uzraudzības finanšu informāciju uz nozīmīgām uzraudzītām grupām, kuras piemēro valsts uzskaites sistēmas, pamatojoties uz Direktīvu 86/635/EEK. Apspriešanās ar Eiropas Banku iestādi ir notikusi saskaņā ar Regulas (ES) Nr. 575/2013 99. panta 6. punktu.
(6)
Īstenošanas Regulā (ES) Nr. 680/2014 ir noteiktas vienotas prasības saistībā ar uzraudzības pārskatu sniegšanu pa tās darbības jomām. Saskaņā ar Regulas (ES) Nr. 575/2013 99. panta 5. un 6. punktu Īstenošanas Regula (ES) Nr. 680/2014 attiecas vienīgi uz konsolidētu uzraudzības finanšu informāciju. Tā neattiecas uz uzraudzības finanšu informācijas individuālu sniegšanu, tāpēc kompetentās iestādes ir tiesīgas piemērot prasības saistībā ar uzraudzības finanšu informācijas individuālu sniegšanu. Ņemot vērā nozīmīgo un mazāk nozīmīgo uzraudzīto iestāžu nepieciešamību saņemt salīdzināmu finanšu informāciju, šajā regulā jānosaka uzraudzības finanšu informācija, ko nozīmīgās un mazāk nozīmīgas uzraudzītās iestādes individuāli sniedz NKI. NKI pēc tam iesniedz šo informāciju ECB saskaņā ar Regulas (ES) Nr. 468/2014 (ECB/2014/17) 140. panta 3. punktu.
(7)
Saskaņā ar Eiropas Parlamenta un Padomes Direktīvas 2013/36/ES (8) 40. pantu uzņēmējas dalībvalsts kompetentās iestādes drīkst pieprasīt visām kredītiestādēm, kurām ir filiāles to teritorijā, regulāri sniegt informāciju uzņēmējas dalībvalsts kompetentajām iestādēm par savu darbību šajās uzņēmējās dalībvalstīs. Saskaņā ar Regulas (ES) Nr. 468/2014 (ECB/2014/17) 2. panta 20. punktu filiāles, ko iesaistītā dalībvalstī izveidojusi kredītiestāde, kas reģistrēta valstī, kura nav iesaistītā dalībvalsts, ir uzraudzītās iestādes. Ņemot vērā nozīmīgo uzraudzīto iestāžu nepieciešamību saņemt salīdzināmu finanšu informāciju, šajā regulā jānosaka informācija, ko NKI sniedz filiāles, kuras iesaistītajā dalībvalstī izveidojušas kredītiestādes, kas reģistrēts neiesaistītajā dalībvalstī. NKI pēc tam iesniedz šo informāciju ECB saskaņā ar Regulas (ES) Nr. 468/2014 (ECB/2014/17) 140. panta 3. punktu.
(8)
Regulas (ES) Nr. 1024/2013 6. panta 4. punktā ir noteikts, ka ECB ir pienākums uzraudzīt kredītiestādes, finanšu pārvaldītājsabiedrības vai jauktas finanšu pārvaldītājsabiedrības, vai kredītiestāžu, kas dibinātas neiesaistītajās dalībvalstīs, filiāles, kas izveidotas iesaistītajās dalībvalstīs. Tāpēc to filiāļu uzraudzība, ko iesaistītā dalībvalstī izveidojusi kredītiestāde no trešās valsts, neietilpst ECB uzliktajos uzraudzības uzdevumos. Tādējādi uz šādām filiālēm neattiecas šajā regulā noteiktās pārskatu sniegšanas prasības. Turklāt filiāles, ko iesaistītā dalībvalstī izveidojusi kredītiestāde no citas iesaistītās dalībvalsts, jāizslēdz no šīm pārskatu sniegšanas prasībām, jo šīs prasības iecerēts piemērot tās uzraudzītās iestādes līmenī, kura izveidojusi filiāli.
(9)
Šīs regulas prasībām attiecībā uz nozīmīgām un mazāk nozīmīgām uzraudzītām iestādēm, tostarp attiecībā uz filiālēm, ko iesaistītā dalībvalstī izveidojusi kredītiestāde no citas neiesaistītās dalībvalsts, jābūt vērstām uz to, lai nodrošinātu, ka šīs uzraudzītās iestādes sniedz NKI parastu obligātās informācijas kopumu, nevis uzliktu vienotus pārskatu sniegšanas pienākumus. NKI var būt noderīgi vākt nepieciešamo obligāto informāciju plašākas pārskatu sniegšanas sistēmas ietvaros, kuru tās izveido saskaņā ar attiecīgiem Savienības vai valsts tiesību aktiem un kas kalpo arī mērķiem, kas nav uzraudzības mērķi, - tādiem kā statistikas mērķi.
(10)
ECB tās uzdevumu izpildei ir nepieciešams saņemt finanšu informāciju no mazāk nozīmīgām uzraudzītām grupām, kuras nesagatavo savus konsolidētos pārskatus saskaņā ar starptautiskajiem grāmatvedības standartiem, kas pieņemti saskaņā ar Regulas (EK) Nr. 1606/2002 6. panta 2. punktu. Tāpēc šajā regulā jānosaka uzraudzības finanšu informācija, kas šādām grupām jāsniedz NKI. Īpaši jānosaka formāts, biežums, atsauces datumi un nosūtīšanas periodi, un termiņi attiecīgas informācijas iesnigšanai. Šīm prasībām jābūt vērstām uz to, lai nodrošinātu, ka šādas uzraudzītās grupas sniedz NKI parastu obligātās informācijas kopumu, nevis uzliktu vienotus pārskatu sniegšanas pienākumus.
(11)
Saskaņā ar Regulas (ES) Nr. 1024/2013 6. panta 2. punktu un saskaņā ar Regulas (ES) Nr. 468/2014 (ECB/2014/17) 21. pantu ECB un NKI ir pienākums apmainīties ar informāciju. Neaizskarot ECB tiesības tieši saņemt kredītiestāžu sniegto informāciju vai pastāvīgi izmantot tiešu pieeju šādai informācijai, NKI atsevišķi jāsniedz ECB visa informācija, kas nepieciešama to ECB uzdevumu izpildei, kas noteikti Regulā (ES) Nr. 1024/2013.
(12)
Saskaņā ar Īstenošanas Regulas (ES) Nr. 680/2014 2. panta 3. punktu iestādēm, sniedzot konsolidēto uzraudzības finanšu informāciju, var tikt ļauts pielietot pārskata gadu, kas atšķiras no kalendārā gada. Šajā regulā arī jāļauj pārskatu sniegšanai piemērot pārskata gadu, kas atšķiras no kalendārā gada.
(13)
ECB ir organizējusi sabiedrisko apspriešanu par šo Regulu un izvērtējusi potenciālās izmaksas un ieguvumus,
IR PIEŅĒMUSI ŠO REGULU.
I SADAĻA
PRIEKŠMETS UN DEFINĪCIJAS
1. pants
Priekšmets
1. Šajā regulā ir noteiktas prasības saistībā ar uzraudzības finanšu informācijas sniegšanu, ko nacionālajām kompetentajām iestādēm (NKI) sniedz:
a)
nozīmīgas uzraudzītās grupas, kas, pamatojoties uz Regulas (ES) Nr. 575/2013 24. panta 2. punktu, piemēro starptautiskos grāmatvedības standartus atbilstoši Regulai (EK) Nr. 1606/2002, tostarp to apakšgrupas;
b)
nozīmīgas uzraudzītās grupas, kuras nav minētas a) apakšpunktā un kurām, pamatojoties uz Direktīvu 86/635/EEK, piemēro valsts uzskaites sistēmas, tostarp visas to apakšgrupas;
c)
nozīmīgas uzraudzītās iestādes, tostarp filiāles, kuras neiesaistītajā dalībvalstī reģistrētās kredītiestādes izveidojušas iesaistītajā dalībvalstī;
d)
nozīmīgas uzraudzītās grupas attiecībā uz meitasuzņēmumiem, kas reģistrēti neiesaistītajā dalībvalstī vai trešajā valstī;
e)
mazāk nozīmīgas uzraudzītās grupas, kas, pamatojoties uz Regulas (ES) Nr. 575/2013 24. panta 2. punktu, piemēro starptautiskos grāmatvedības standartus atbilstoši Regulai (EK) Nr. 1606/2002, tostarp to apakšgrupas;
f)
mazāk nozīmīgas uzraudzītās grupas, kuras nav minētas e) apakšpunktā un kurām, pamatojoties uz Direktīvu 86/635/EEK, piemēro valsts uzskaites sistēmas, tostarp to apakšgrupas;
g)
mazāk nozīmīgas uzraudzītās iestādes, tostarp filiāles, kuras neiesaistītajā dalībvalstī reģistrētās kredītiestādes izveidojušas iesaistītajā dalībvalstī.
2. 7. un 14. panta noteikumu izņēmuma kārtā uzraudzītām iestādēm, kurām saskaņā ar Regulas (ES) Nr. 575/2013 7. vai 10. pantu nepiemēro prudenciālās prasības individuāli, netiek pieprasīts sniegt uzraudzības finanšu informāciju saskaņā ar šo regulu.
3. Ja kompetentās iestādes, t.sk. ECB, prasa iestādēm ievērot Regulas (ES) Nr. 575/2013 2.-4. daļā un 6.-8. daļā un Direktīvas 2013/36/ES VII sadaļā noteiktos pienākumus subkonsolidēti saskaņā ar Regulas (ES) Nr. 575/2013 11. panta 5. punktu, šādas iestādes šajā regulā noteiktās prasības ievēro subkonsolidēti.
4. NKI un/vai nacionālās centrālās bankas drīkst izmantot saskaņā ar šo regulu savāktos datus jebkādu citu uzdevumu izpildei.
5. Šī regula neietekmē grāmatvedības standartus, ko uzraudzītās grupas un iestādes piemēro savos konsolidētajos pārskatos vai gada pārskatos, un negroza uzraudzības pārskatu sniegšanai piemērotos grāmatvedības standartus. Tā kā uzraudzītās grupas un iestādes piemēro dažādus grāmatvedības standartus, jāiesniedz tikai informācija, kas attiecas uz vērtēšanas noteikumiem, tostarp metodēm, ar ko aplēš kredītriska zaudējumus, kas pastāv saskaņā ar attiecīgiem grāmatvedības standartiem un ko efektīvi piemēro attiecīgā uzraudzītā grupa vai iestāde. Šim nolūkam uzraudzītās grupas un iestādes, kuras saskaņā ar Direktīvu 86/635/EEK piemēro valsts uzskaites sistēmas, nodrošina ar īpašām pārskatu veidnēm. Veidņu datu punkti, kuri neattiecas uz attiecīgām uzraudzītām iestādēm, nav jāsniedz
6. Filiāles, ko iesaistītajās dalībvalstīs izveidojušas neiesaistītajās dalībvalstīs reģistrētas kredītiestādes, informāciju, kuru tām jāsniedz saskaņā ar šo regulu, var iesniegt attiecīgajai NKI ar tās kredītiestādes palīdzību, kura tās izveidojusi.
2. pants
Definīcijas
Šajā regulā vienlaicīgi šādām definīcijām tiek izmantotas definīcijas, kas sniegtas Regulā (ES) Nr. 468/2014 (ECB/2014/17), ja vien nav noteikts citādi:
1)
“starptautiskie grāmatvedības standarti” un “starptautiskie finanšu pārskatu standarti” ir starptautiskie grāmatvedības standarti (International Accounting Standards ( IAS)) un starptautiskie finanšu pārskatu standarti (International Financing Reporting Standards (IFRS)), kas noteikti Regulas (EK) Nr. 1606/2002 2. pantā;
2)
“meitasuzņēmums” ir meitasuzņēmums, kas definēts Regulas (ES) Nr. 575/2013 4. panta 1. punkta 16. apakšpunktā, un tā ir kredītiestāde, kas definēta Regulas (ES) Nr. 575/2013 4. panta 1. punkta 1. apakšpunktā;
3)
“apakšgrupa” ir grupa, kuras mātesuzņēmums pats nav meitasuzņēmums citai iestādei, kurai atļauta darbība tajā pašā iesaistītajā dalībvalstī, vai finanšu pārvaldītājsabiedrībai vai jauktai finanšu pārvaldītājsabiedrībai, kura reģistrēta tajā pašā iesaistītajā dalībvalstī;
4)
“konsolidēti” ir konsolidēti, kā tas noteikts Regulas (ES) Nr. 575/2013 4. panta 1. punkta 48) apakšpunktā;
5)
“subkonsolidēti” ir subkonsolidēti, kā tas noteikts Regulas (ES) Nr. 575/2013 4. panta 1. punkta 49) apakšpunktā.
3. pants
Uzraudzītās iestādes vai uzraudzītās grupas statusa maiņa
1. Šīs regulas vajadzībām uzraudzītā iestāde vai uzraudzītā grupa tiek klasificēta kā nozīmīga 18 mēnešus pēc tam, kad tai paziņots Regulas (ES) 468/2014 (ECB/2014/17) 45. panta 1. punktā minētais lēmums. Tā sniedz informāciju atbilstoši šīs regulas II sadaļai kā nozīmīga uzraudzītā iestāde vai nozīmīga uzraudzītā grupa pirmajā atsauces datumā pēc tam, kad tā klasificēta kā nozīmīga.
2. Šīs regulas vajadzībām uzraudzītā iestāde vai uzraudzītā grupa tiek klasificēta kā mazāk nozīmīga pēc tam, kad tai paziņots Regulas (ES) 468/2014 (ECB/2014/17) 46. panta 1. punktā minētais lēmums. Pēc tam tā sāk sniegt informāciju saskaņā ar šīs regulas III sadaļu.
II SADAĻA
NOZĪMĪGAS UZRAUDZĪTĀS GRUPAS UN IESTĀDES
I NODAĻA
Nozīmīgas uzraudzītas grupas
4. pants
Konsolidētas pārskatu sniegšanas formāts un biežums, atsauces datumi un nosūtīšanas datumi nozīmīgām uzraudzītajām grupām, kas, pamatojoties uz Regulas (ES) Nr. 575/2013 24. panta 2. punktu, piemēro starptautiskos finanšu pārskatu standartus
Saskaņā ar Regulas (ES) Nr. 575/2013 99. panta 3. punktu nozīmīgām uzraudzītām iestādēm, kuras, pamatojoties uz Regulas (ES) Nr. 575/2013 24. panta 2. punktu uzraudzības pārskatu sniegšanai piemēro starptautiskos finanšu pārskatu standartus atbilstoši Regulai (EK) Nr. 1606/2002, jāsniedz konsolidēta uzraudzības finanšu informācija Īstenošanas Regulas (ES) Nr. 680/2014 2., 3., un 10. pantā noteiktajā kārtībā. To apakšgrupas, kuras, pamatojoties uz Regulu (EK) Nr. 1606/2002, uzraudzības pārskatu sniegšanai piemēro starptautiskos finanšu pārskatu standartus, arī sniedz konsolidētu uzraudzības finanšu informāciju Īstenošanas Regulas (ES) Nr. 680/2014 2., 3., un 10. pantā noteiktajā kārtībā.
5. pants
Konsolidētas pārskatu sniegšanas formāts un biežums, atsauces datumi un nosūtīšanas datumi nozīmīgām uzraudzītajām grupām, kas, pamatojoties uz Direktīvu 86/635/EEK, piemēro valsts uzskaites sistēmas
Saskaņā ar Regulas (ES) Nr. 575/2013 99. panta 6. punktu nozīmīgās uzraudzītās iestādes, kuras nav minētas 4. pantā un uz kurām, pamatojoties uz Direktīvu 86/635/EEK, attiecas valsts uzskaites sistēmas, tostarp to apakšgrupas, sniedz konsolidētu uzraudzības finanšu informāciju Īstenošanas Regulas (ES) Nr. 680/2014 2., 3., un 11. pantā noteiktajā kārtībā.
II NODAĻA
NOZĪMĪGAS UZRAUDZĪTĀS IESTĀDES
6. pants
Individuālas pārskatu sniegšanas formāts un biežums iestādēm, kas neietilpst nozīmīgā uzraudzītajā grupā
1. Nozīmīgās uzraudzītās iestādes, kuras neietilpst nozīmīgā uzraudzītajā grupā un piemēro starptautiskos finanšu pārskatu standartus saskaņā ar Regulu (ES) Nr. 1606/2002 tāpēc, ka tās sagatavo savus gada pārskatus saskaņā ar tajā minētajiem grāmatvedības standartiem vai tāpēc, ka piemēro tos uzraudzības pārskatu sniegšanai saskaņā ar Regulas (ES) Nr. 575/2013 24. panta 2. punktu, sniedz individuālus uzraudzības finanšu pārskatus attiecīgajai (NKI). Tas attiecas arī uz filiālēm, kuras iesaistītajā dalībvalstī ir reģistrējusi neiesaistītajā dalībvalstī reģistrēta kredītiestāde.
2. 1. punktā minētajos uzraudzības finanšu pārskatos iekļauj Īstenošanas Regulas (ES) Nr. 680/2014 9. pantā noteikto informāciju, un tos sniedz ar minētajā pantā noteikto biežumu.
3. Nozīmīgās uzraudzītās iestādes, kuras nav minētas 1. punktā un kuras neietilpst nozīmīgajā uzraudzītajā grupā, un uz kurām, pamatojoties uz Direktīvu 86/635/EEK, attiecas valsts uzskaites sistēmas, tostarp filiāles, kuras iesaistītajā dalībvalstī izveidojušas neiesaistītajās dalībvalstīs reģistrētas kredītiestādes, sniedz uzraudzības finanšu informāciju attiecīgajai NKI.
4. 3. punktā minētajos uzraudzības finanšu pārskatos iekļauj Īstenošanas Regulas (ES) Nr. 680/2014 11. pantā minēto informāciju, un tos sniedz ar minētajā pantā noteikto biežumu.
5. Šī panta 2. un 4. punktā minētā informācija iekļauj vienīgi informāciju, kas attiecas uz:
a)
aktīviem, saistībām, pašu kapitālu, ienākumiem un izdevumiem, ko saskaņā ar piemērojamiem grāmatvedības standartiem atzīst uzraudzītā iestāde;
b)
ārpusbilances riska darījumiem un darbībām, kurās iesaistīta uzraudzītā iestāde;
c)
uzraudzītās iestādes veiktajiem darījumiem, kas nav minēti a) apakšpunktā un b) apakšpunkta;
d)
vērtēšanas noteikumiem, tostarp metodēm, ar ko aplēš kredītriska zaudējumus, kas pastāv saskaņā ar piemērojamiem grāmatvedības standartiem un ko efektīvi piemēro attiecīgā uzraudzītā iestāde.
6. NKI var vākt 2. un 4. punktā noteikto informāciju, kas jāiesniedz ECB kā daļa no plašākas valsts uzskaites sistēmas, kura saskaņā ar attiecīgiem Savienības vai valsts tiesību aktiem ietver papildu uzraudzības finanšu informāciju un arī kalpo mērķiem, kas nav uzraudzības mērķi, - tādiem kā statistikas mērķi.
7. pants
Individuālas pārskatu sniegšanas formāts un biežums iestādēm, kas ietilpst nozīmīgā uzraudzītajā grupā
1. Nozīmīgās uzraudzītās iestādes, kuras saskaņā ar Regulu (EK) Nr. 1606/2002 piemēro starptautiskos finanšu pārskatu standartus tāpēc, ka tās savus gada pārskatus sagatavo saskaņā ar tajos minētajiem grāmatvedības standartiem, vai tāpēc, ka tās tos piemēro uzraudzības pārskatu sniegšanai saskaņā ar Regulas (ES) Nr. 575/2013 24. panta 2. punktu, un kuras ietilpst nozīmīgā uzraudzītajā grupā, sniedz individuālu uzraudzības finanšu informāciju attiecīgajai NKI. Šādas iestādes sniedz uzraudzības finanšu pārskatus ar biežumu, kas noteikts Īstenošanas Regulas (ES) Nr. 680/2014 9. pantā, un šajos pārskatos iekļauj I pielikumā noteikto parasto obligāto informāciju.
2. NKI iesniedz ECB visas papildu veidnes, kas noteiktas Īstenošanas Regulas (ES) Nr. 680/2014 III pielikumā un ko vāc NKI. NKI iepriekš informē ECB par šādām papildu veidnēm, ko tās vēlas nosūtīt.
3. Nozīmīgās uzraudzītās iestādes, kuras nav minētas 1. punktā un uz kurām, pamatojoties uz Direktīvu 86/635/EEK, attiecas valsts uzskaites sistēmas, un kuras ietilpst nozīmīgajā uzraudzītajā grupā, sniedz uzraudzības finanšu informāciju attiecīgajai NKI.
4. 3. punktā minētā uzraudzības finanšu pārskatu sniegšana notiek ar biežumu, kas noteikts Īstenošanas Regulas (ES) Nr. 680/2014 11. pantā, un tajā iekļauj I pielikumā noteikto parasto obligāto informāciju.
5. NKI iesniedz ECB visas papildu veidnes, kas noteiktas Īstenošanas Regulas (ES) Nr. 680/2014 IV pielikumā un ko vāc NKI. NKI iepriekš informē ECB par papildu veidnēm, ko tās vēlas nosūtīt.
6. Šī panta 1., 2., 4. un 5. punktā minētā informācija jāsniedz saskaņā ar šīs Regulas 6. panta 5. punktu.
7. NKI var vākt 1., 2., 4. un 5. punktā noteiktos datus, kas jāiesniedz ECB kā daļa no plašākas valsts uzskaites sistēmas, kura saskaņā ar attiecīgiem Savienības vai valsts tiesību aktiem ietver papildu uzraudzības finanšu informāciju un arī kalpo mērķiem, kas nav uzraudzības mērķi, - tādi kā statistikas mērķi.
8. pants
Nozīmīgu uzraudzīto iestāžu atsauces datumi un nosūtīšanas datumi
1. Informācijai par 6. un 7. pantā minētajām nozīmīgām uzraudzītām iestādēm ir tālāk minētie atsauces datumi:
a)
ceturkšņa pārskatiem - 31. marts, 30. jūnijs, 30. septembris un 31. decembris;
b)
pusgada pārskatiem - 30. jūnijs un 31. decembris;
c)
gada pārskatiem - 31. decembris.
2. Informāciju par periodu sniedz kumulatīvi no kalendārā gada pirmās dienas līdz atsauces datumam.
3. 1. un 2. punkta izņēmuma kārtā, ja nozīmīgām uzraudzītām iestādēm ir ļauts izstrādāt to gada pārskatus, piemērojot pārskata gadu, kas atšķiras no kalendārā gada, NKI var pielāgot atsauces datumus pārskata gada beigām. Pielāgotie atsauces datumi ir 3, 6, 9 un 12 mēneši pēc pārskata gada sākuma. Informāciju par periodu sniedz kumulatīvi no pārskata gada pirmās dienas līdz atsauces datumam.
4. NKI iesniedz ECB informāciju par 6. un 7. pantā minētajām nozīmīgām uzraudzītām iestādēm līdz darba laika beigām tālāk minētajos pārskatu nosūtīšanas datumos:
a)
par nozīmīgām uzraudzītām iestādēm, kuras neietilpst nozīmīgajā uzraudzītajā grupā, - 40. darba dienā pēc attiecīgā atsauces datuma;
b)
par nozīmīgām uzraudzītām iestādēm, kuras ietilpst nozīmīgajā uzraudzītajā grupā, - 55. darba dienā pēc attiecīgā atsauces datuma.
5. NKI lemj par to, kad uzraudzītām iestādēm jāsniedz uzraudzības finanšu informācija, lai tās varētu ievērot šos termiņus.
III NODAĻA
Nozīmīgu uzraudzīto grupu pārskatu sniegšana par neiesaistītajā dalībvalstī vai trešā valstī izveidotiem meitasuzņēmumiem
9. pants
Nozīmīgu uzraudzīto grupu pārskatu sniegšanas formāts un biežums par neiesaistītajā dalībvalstī vai trešā valstī izveidotiem meitasuzņēmumiem
1. Mātesiestādes iesaistītajā dalībvalstī un iestādes, ko kontrolē mātesuzņēmums, kas ir finanšu pārvaldītājsabiedrība vai jaukta finanšu pārvaldītājsabiedrība, iesaistītajā dalībvalstī, nodrošina, ka attiecīgajām NKI tiek sniegta šāda individuāla uzraudzības finanšu informācija par meitasuzņēmumiem, kas izveidoti neiesaistītajā dalībvalstī vai trešajā valstī:
a)
to nozīmīgo uzraudzīto grupu, kuras iesaistītajā dalībvalstī augstākajā konsolidācijas līmenī piemēro starptautiskos finanšu pārskatu standartus saskaņā ar Regulu (EK) Nr. 1606/2002 tāpēc, ka tās savus gada pārskatus sagatavo saskaņā ar tajos minētajiem grāmatvedības standartiem, vai tāpēc, ka tās tos piemēro uzraudzības pārskatu sniegšanai saskaņā ar Regulas (ES) Nr. 575/2013 24. panta 2. punktu, uzraudzības finanšu pārskati ietver II pielikumā noteikto informāciju, un tos sniedz ar biežumu, kas noteikts Īstenošanas Regulas (ES) Nr. 680/2014 9. pantā;
b)
to nozīmīgo uzraudzīto grupu, kuras nav minētas iepriekš tekstā un uz kurām iesaistītajā dalībvalstī augstākajā konsolidācijas līmenī attiecas valsts uzskaites sistēmas, pamatojoties uz Direktīvu 86/635/EEK, uzraudzības finanšu pārskati sniedz II pielikuma 2. punktā noteikto informāciju, un tos sniedz ar biežumu, kas noteikts Īstenošanas Regulas (ES) Nr. 680/2014 11. pantā.
2. 1. punkta izņēmuma kārtā tajā minētie mātesuzņēmumi nesniedz finanšu informāciju par tiem meitasuzņēmumiem, kuru aktīvu kopējā vērtība ir 3 mljrd. euro vai mazāk. Šim nolūkam uzraudzīto grupu aktīvu kopējo vērtību nosaka, pamatojoties uz Regulas (ES) Nr. 468/2014 (ECB/2014/17) IV daļas 3. sadaļā minētajiem kritērijiem.
3. Ja, atjauninot uzraudzīto iestāžu sarakstu saskaņā ar Regulas (ES) Nr. 468/2014 (ECB/2014/17) IV daļas 2. sadaļas 3. nodaļu, konstatē, ka meitasuzņēmuma aktīvu kopējā vērtība pārsniedz 3 mljrd. euro, šo meitasuzņēmumu saskaņā ar 1. punktu iekļauj sniegtajā informācijā pirmajā atsauces datumā, kas iestājas 18 mēnešus pēc uzraudzīto iestāžu atjauninātā saraksta publikācijas. Ja šāda atjauninājuma rezultātā konstatē, ka meitasuzņēmuma aktīvu kopējā vērtība ir 3 mljrd. euro vai mazāk, mātesuzņēmums sāk sniegt informāciju saskaņā ar 2. punktu pirmajā atsauces datumā pēc uzraudzīto iestāžu atjauninātā saraksta publikācijas.
10. pants
Nozīmīgu uzraudzīto grupu pārskatu sniegšanas par neiesaistītajā dalībvalstī vai trešā valstī izveidotiem meitasuzņēmumiem atsauces datumi un nosūtīšanas datumi
1. 9. pantā minētā informācija jāvāc ar tiem pašiem atsauces datumiem kā uzraudzības finanšu informācija par attiecīgo nozīmīgo uzraudzīto grupu. Informāciju par periodu sniedz kumulatīvi no tā pārskata gada pirmās dienas, par kuru tiek sniegta finanšu informācija, līdz atsauces datumam.
2. NKI iesniedz ECB informāciju par neiesaistītajā dalībvalstī vai trešā valstī izveidotiem meitasuzņēmumiem saskaņā ar 9. pantu līdz darba laika beigām 55. darba dienā pēc atsauces datuma, uz kuru tā attiecas.
3. NKI lemj par to, kad uzraudzītām iestādēm jāsniedz uzraudzības finanšu informācija, lai tās varētu ievērot šo termiņu.
III SADAĻA
MAZĀK NOZĪMĪGAS UZRAUDZĪTĀS GRUPAS UN IESTĀDES
I NODAĻA
Mazāk nozīmīgas uzraudzītās grupas
11. pants
Mazāk nozīmīgu uzraudzīto grupu konsolidētas pārskatu sniegšanas formāts un biežums
1. Mazāk nozīmīgas uzraudzītās grupas, kas saskaņā ar Regulas (ES) Nr. 575/2014 24. panta 2. punktu uzraudzības pārskatu sniegšanai atbilstoši Regulai (EK) Nr. 1606/2002 piemēro starptautiskos finanšu pārskatu standartus, tostarp to apakšgrupas, sniedz konsolidētu uzraudzības finanšu informāciju attiecīgajai NKI.
2. 1. punktā minētā uzraudzības finanšu pārskatu sniegšana notiek ar biežumu, kas noteikts Īstenošanas Regulas (ES) Nr. 680/2014 9. pantā, un tajā iekļauj I pielikuma 1. punktā noteikto parasto obligāto informāciju.
3. NKI iesniedz ECB visas papildu veidnes, kas noteiktas Īstenošanas Regulas (ES) Nr. 680/2014 III pielikumā un ko vāc NKI. NKI iepriekš informē ECB par papildu veidnēm, ko tās vēlas nosūtīt.
4. Mazāk nozīmīgas uzraudzītās grupas, kuras nav minētas 1. punktā un uz kurām, pamatojoties uz Direktīvu 86/635/EEK, attiecas valsts uzskaites sistēmas, sniedz uzraudzības finanšu informāciju attiecīgajai NKI. Šāda uzraudzības finanšu pārskatu sniegšana notiek ar biežumu, kas noteikts Īstenošanas Regulas (ES) Nr. 680/2014 11. pantā, un tajā iekļauj I pielikuma 2. punktā noteikto parasto obligāto informāciju.
5. NKI iesniedz ECB visas papildu veidnes, kas noteiktas Īstenošanas Regulas (ES) Nr. 680/2014 IV pielikumā un ko vāc NKI. NKI iepriekš informē ECB par papildu veidnēm, ko tās vēlas nosūtīt.
6. 4. un 5. punkta izņēmuma kārtā uzraudzības finanšu pārskatos par mazāk nozīmīgām uzraudzītām grupām, kuru aktīvu kopējā vērtība ir 3 mljrd. euro vai mazāk, 4. punktā noteiktās informācijas vietā jāietver III pielikumā noteiktā informācija kā parastā obligātā informācija. Šim nolūkam uzraudzīto grupu aktīvu kopējā vērtība ir vērtība, kuru izmanto, lai noteiktu, vai uzraudzītā iestāde ir nozīmīga, pamatojoties uz tās lielumu, saskaņā ar Regulas (ES) Nr. 468/2014 (ECB/2014/17) IV daļas III sadaļu.
7. Ja, atjauninot uzraudzīto iestāžu sarakstu saskaņā ar Regulas (ES) Nr. 468/2014 (ECB/2014/17) IV daļas III sadaļas 3. nodaļu, konstatē, ka mazāk nozīmīgas uzraudzītās grupas aktīvu kopējā vērtība pārsniedz 3 mljrd. euro, šī grupa sāk sniegt informāciju saskaņā ar 4. un 5. punktu pirmajā atsauces datumā, kas iestājas 18 mēnešus pēc uzraudzīto iestāžu atjauninātā saraksta publikācijas. Ja šāda atjauninājuma rezultātā konstatē, ka mazāk nozīmīgas uzraudzītās grupas aktīvu kopējā vērtība ir 3 mljrd. euro vai mazāk, šī grupa sāk sniegt informāciju saskaņā ar 6. punktu pirmajā atsauces datumā pēc uzraudzīto iestāžu atjauninātā saraksta publikācijas.
8. Šī panta 2., 3., 4., 5. un 6. punktā minētā informācija jāsniedz saskaņā ar šīs Regulas 6. panta 5. punktu.
9. NKI var vākt 2., 3., 4., 5, un 6. punktā noteikto informāciju, kas jāiesniedz ECB kā daļa no plašākas pārskatu sniegšanas sistēmas, kura saskaņā ar attiecīgajiem Savienības vai nacionālajiem tiesību aktiem ietver papildu uzraudzības finanšu informāciju un arī kalpo mērķiem, kas nav uzraudzības mērķi, - tādiem kā statistikas mērķi.
12. pants
Mazāk nozīmīgu uzraudzīto grupu atsauces datumi un nosūtīšanas datumi
1. Informācijai par 11. pantā minētajām mazāk nozīmīgām uzraudzītām iestādēm ir tālāk minētie atsauces datumi:
a)
ceturkšņa pārskatiem - 31. marts, 30. jūnijs, 30. septembris un 31. decembris;
b)
pusgada pārskatiem - 30. jūnijs un 31. decembris;
c)
gada pārskatiem - 31. decembris.
2. Informāciju par periodu sniedz kumulatīvi no kalendārā gada pirmās dienas līdz atsauces datumam.
3. 1. un 2. punkta izņēmuma kārtā, ja mazāk nozīmīgām uzraudzītām grupām NKI ir ļāvušas sniegt savu uzraudzības finanšu informāciju, piemērojot pārskata gadu, kas atšķiras no kalendārā gada, NKI var pielāgot atsauces datumus pārskata gada beigām. Pielāgotie atsauces datumi ir 3, 6, 9 un 12 mēneši pēc pārskata gada sākuma. Informāciju par periodu sniedz kumulatīvi par laiku no pārskata gada pirmās dienas līdz atsauces datumam.
4. NKI iesniedz ECB 11. pantā minēto informāciju līdz darba laika beigām tālāk minētajos pārskatu nosūtīšanas datumos:
a)
mazāk nozīmīgām uzraudzītām grupām, t.sk. apakšgrupām, kas sniedz konsolidētus pārskatus, - 55. darba dienā pēc attiecīgā atsauces datuma;
b)
mazāk nozīmīgām uzraudzītām grupām, kas sniedz subkonsolidētus pārskatus saskaņā ar 1. panta 3. punktu, - 65. darba dienā pēc attiecīgā atsauces datuma.
5. NKI lemj par to, kad uzraudzītām iestādēm jāsniedz uzraudzības finanšu informācija, lai tās varētu ievērot šos termiņus.
II NODAĻA
Mazāk nozīmīgas uzraudzītās iestādes
13. pants
Individuālas pārskatu sniegšanas formāts un biežums mazāk nozīmīgām uzraudzītajām iestādēm, kas neietilpst grupā
1. Mazāk nozīmīgas uzraudzītās iestādes, kuras piemēro starptautiskos finanšu pārskatu standartus, pamatojoties uz Regulu (EK) Nr. 1606/2002, tāpēc, ka tās savus gada pārskatus sagatavo saskaņā ar tajos minētajiem grāmatvedības standartiem, vai tāpēc, ka tās tos piemēro uzraudzības pārskatu sniegšanai saskaņā ar Regulas (ES) Nr. 575/2013 24. panta 2. punktu, un kuras neietilpst uzraudzītajā grupā, t.sk. filiāles, ko iesaistītajā dalībvalstī izveidojusi neiesaistītajā dalībvalstī reģistrēta kredītiestāde, sniedz individuālu uzraudzības finanšu informāciju attiecīgajai NKI.
2. Uzraudzības finanšu pārskatu sniegšana, kas minēta 1. punktā, notiek Īstenošanas Regulas (ES) Nr. 680/2014 9. pantā noteiktajā biežumā un ietver I pielikuma 1. punktā noteikto kopējo obligāto informāciju.
3. NKI iesniedz ECB jebkuru NKI saņemto Īstenošanas Regulas (ES) Nr. 680/2014 III pielikumā noteikto papildu veidni. NKI par jebkuru šādu papildu veidni, kuru tās gatavojas nosūtīt, paziņo ECB.
4. Mazāk nozīmīgas uzraudzītās iestādes, kuras nav minētas 1. punktā un uz kurām attiecas valsts uzskaites sistēmas, pamatojoties uz Direktīvu 86/635/EEK, un kuras neietilpst uzraudzītajā grupā, t.sk. filiāles, kuras iesaistītajā dalībvalstī izveidojusi neiesaistītajā dalībvalstī reģistrēta kredītiestāde, sniedz uzraudzības finanšu informāciju attiecīgajai NKI.
5. 4. punktā minētā uzraudzības finanšu pārskatu sniegšana notiek ar biežumu, kas noteikts Īstenošanas Regulas (ES) Nr. 680/2014 11. pantā, un tajā iekļauj I pielikuma 2. punktā noteikto parasto obligāto informāciju.
6. NKI iesniedz ECB visas papildu veidnes, kas noteiktas Īstenošanas Regulas (ES) Nr. 680/2014 IV pielikumā un ko vāc NKI. NKI iepriekš informē ECB par papildu veidnēm, ko tās vēlas nosūtīt.
7. Uz 2., 3., 5. un 6. punktu attiecas šādi izņēmumi:
a)
uzraudzības finanšu pārskatos par mazāk nozīmīgām uzraudzītām kredītiestādēm, kuru aktīvu kopējā vērtība ir mazāka par 3 mljrd. euro, 2., 3., 5. un 6. punktā noteiktās informācijas vietā jāiekļauj III pielikumā noteiktā informācija kā parastā obligātā informācija;
b)
filiāles, kuras neiesaistītajā dalībvalstī reģistrētās kredītiestādes izveidojušas iesaistītajā dalībvalstī, neiekļauj uzraudzības finanšu informācijas pārskatos, ja to aktīvu kopējā vērtība ir mazāka par 3 mljrd. euro.
8. 7. punkta vajadzībām uzraudzītās iestādes aktīvu kopējā vērtība ir vērtība, kuru izmanto, lai noteiktu, vai uzraudzītā iestāde ir nozīmīga, pamatojoties uz tās lielumu saskaņā ar Regulas (ES) Nr. 468/2014 (ECB/2014/17) IV daļas III sadaļu.
9. Ja, atjauninot uzraudzīto iestāžu sarakstu saskaņā ar Regulas (ES) Nr. 468/2014 (ECB/2014/17) IV daļas II sadaļas 3. nodaļu, konstatē, ka mazāk nozīmīgas uzraudzītās iestādes aktīvu kopējā vērtība pārsniedz 3 mljrd. euro, šī iestāde sāk sniegt informāciju saskaņā ar 2., 3., 5. un 6. punktu pirmajā atsauces datumā, kas iestājas 18 mēnešus pēc uzraudzīto iestāžu atjauninātā saraksta publikācijas. Ja šāda atjauninājuma rezultātā konstatē, ka mazāk nozīmīgas uzraudzītās iestādes aktīvu kopējā vērtība ir 3 mljrd. euro vai mazāk, šī iestāde sāk sniegt informāciju saskaņā ar 7. punktu pirmajā atsauces datumā pēc uzraudzīto iestāžu atjauninātā saraksta publikācijas.
10. Šī panta 2., 3., 5., 6. un 7. punktā minētā informācija jāsniedz saskaņā ar šīs Regulas 6. panta 5. punktu.
11. NKI var vākt 2., 3., 5., 6. un 7. punktā noteikto informāciju, kas jāiesniedz ECB, kā daļu no plašākas valsts uzskaites sistēmas, kura saskaņā ar attiecīgiem Savienības vai valsts tiesību aktiem ietver papildu uzraudzības finanšu informāciju un arī kalpo mērķiem, kas nav uzraudzības mērķi, - tādiem kā statistikas mērķi.
14. pants
Individuālas pārskatu sniegšanas formāts un biežums iestādēm, kas ietilpst mazāk nozīmīgā uzraudzītajā grupā
1. Mazāk nozīmīgas uzraudzītās iestādes, kuras saskaņā ar Direktīvu (EK) Nr. 1606/2002 piemēro starptautiskus finanšu pārskatu standartus, tāpēc, ka tās savus gada pārskatus sagatavo saskaņā ar tajos minētajiem grāmatvedības standartiem, vai tāpēc, ka tās tos piemēro uzraudzības pārskatu sniegšanai saskaņā ar Regulas (ES) Nr. 575/2013 24. panta 2. punktu, un kuras ietilpst mazāk nozīmīgā uzraudzītajā grupā, sniedz individuālu uzraudzības finanšu informāciju attiecīgajai NKI.
2. 1. punktā minētā uzraudzības finanšu pārskatu sniegšana notiek ar biežumu, kas noteikts Īstenošanas Regulas (ES) Nr. 680/2014 9. pantā, un tajā iekļauj II pielikumā noteikto parasto obligāto informāciju.
3. NKI iesniedz ECB visas papildu veidnes, kas noteiktas Īstenošanas Regulas (ES) Nr. 680/2014 III pielikumā un ko vāc NKI. NKI iepriekš informē ECB par papildu veidnēm, ko tās vēlas nosūtīt.
4. Mazāk nozīmīgas uzraudzītās iestādes, kuras nav minētas 1. punktā un uz kurām, pamatojoties uz Direktīvu 86/635/EEK, attiecas valsts uzskaites sistēmas, sniedz uzraudzības finanšu informāciju attiecīgajai NKI.
5. 4. punktā minētā uzraudzības finanšu pārskatu sniegšana notiek ar biežumu, kas noteikts Īstenošanas Regulas (ES) Nr. 680/2014 11. pantā, un tajā iekļauj II pielikumā noteikto parasto obligāto informāciju.
6. NKI iesniedz ECB visas papildu veidnes, kas noteiktas Īstenošanas Regulas (ES) Nr. 680/2014 IV pielikumā un ko vāc NKI. NKI iepriekš informē ECB par papildu veidnēm, ko tās vēlas nosūtīt.
7. 2., 3., 5. un 6. punkta izņēmuma kārtā to mazāk nozīmīgu uzraudzīto iestāžu uzraudzības finanšu pārskatos, kuru aktīvu kopējā vērtība ir 3 mljrd. euro vai mazāk, jāietver III pielikumā noteiktā informācija. Šim nolūkam uzraudzītās iestādes aktīvu kopējā vērtība ir vērtība, kuru izmanto, lai noteiktu, vai uzraudzītā iestāde ir nozīmīga, pamatojoties uz tās lielumu, saskaņā ar Regulas (ES) Nr. 468/2014 (ECB/2014/17) IV daļas III sadaļu.
8. Ja, atjauninot uzraudzīto iestāžu sarakstu saskaņā ar Regulas (ES) Nr. 468/2014 (ECB/2014/17) IV daļas II sadaļas 3. nodaļu, konstatē, ka mazāk nozīmīgas uzraudzītās iestādes aktīvu kopējā vērtība pārsniedz 3 mljrd. euro, šī iestāde sāk sniegt informāciju saskaņā ar 2., 3., 5. un 6. punktu pirmajā atsauces datumā, kas iestājas 18 mēnešus pēc uzraudzīto iestāžu atjauninātā saraksta publikācijas. Ja šāda atjauninājuma rezultātā konstatē, ka mazāk nozīmīgas uzraudzītās iestādes aktīvu kopējā vērtība ir 3 mljrd. euro vai mazāk, šī iestāde sāk sniegt informāciju saskaņā ar 7. punktu pirmajā atsauces datumā pēc uzraudzīto iestāžu atjauninātā saraksta publikācijas.
9. Šī panta 2., 3., 5., 6. un 7. punktā minētā informācija jāsniedz saskaņā ar šīs Regulas 6. panta 5. punktu.
10. NKI var vākt 2., 3., 5., 6. un 7. punktā noteikto informāciju, kas jāiesniedz ECB, kā daļu no plašākas valsts uzskaites sistēmas, kura saskaņā ar attiecīgiem Savienības vai valsts tiesību aktiem ietver papildu uzraudzības finanšu informāciju un arī kalpo mērķiem, kas nav uzraudzības mērķi, - tādiem kā statistikas mērķi.
15. pants
Mazāk nozīmīgu uzraudzīto iestāžu atsauces datumi un nosūtīšanas datumi
1. Informācijai par 12. un 13. pantā minētajām mazāk nozīmīgām uzraudzītām iestādēm ir tālāk minētie atsauces datumi:
a)
ceturkšņa pārskatiem - 31. marts, 30. jūnijs, 30. septembris un 31. decembris;
b)
pusgada pārskatiem - 30. jūnijs un 31. decembris;
c)
gada pārskatiem - 31. decembris.
2. Informāciju par periodu sniedz kumulatīvi no kalendārā gada pirmās dienas līdz atsauces datumam.
3. 1. un 2. punkta izņēmuma kārtā, ja mazāk nozīmīgām uzraudzītām iestādēm NKI ir ļāvušas sniegt savu uzraudzības finanšu informāciju, piemērojot pārskata gadu, kas atšķiras no kalendārā gada, NKI var pielāgot atsauces datumus pārskata gada beigām. Pielāgotie atsauces datumi ir 3, 6, 9 un 12 mēneši pēc pārskata gada sākuma. Datus par periodu sniedz kumulatīvi no pārskata gada pirmās dienas līdz atsauces datumam.
4. NKI iesniedz ECB uzraudzības finanšu informāciju par 13. un 14. pantā minētajām mazāk nozīmīgām uzraudzītām iestādēm līdz darba laika beigām tālāk minētajos pārskatu nosūtīšanas datumos:
a)
mazāk nozīmīgām uzraudzītajām iestādēm, kuras neietilpst uzraudzītajā grupā, - 55. darba dienā pēc attiecīgā atsauces datuma;
b)
mazāk nozīmīgām uzraudzītajām iestādēm, kuras ietilpst mazāk nozīmīgā uzraudzītajā grupā, - 65. darba dienā pēc attiecīgā atsauces datuma.
5. NKI lemj par to, kad uzraudzītām iestādēm jāsniedz uzraudzības finanšu informācija, lai tās varētu ievērot šos termiņus.
IV SADAĻA
DATU KVALITĀTE UN IT VALODA
16. pants
Datu kvalitātes pārbaudes
NKI pārrauga un nodrošina ECB iesniegtās informācijas kvalitāti un ticamību. Šim nolūkam NKI ievēro Lēmuma ECB/2014/29 4. un 5. panta specifikācijas.
17. pants
IT valoda informācijas nosūtīšanai no nacionālajām kompetentajām iestādēm ECB
NKI nosūta šajā regulā noteikto informāciju, ievērojot eXtensible Business Reporting Language taksonomiju, lai nodrošinātu vienveidīgu tehnisko formātu datu sniegšanai, kas noteikts Īstenošanas Regulā (ES) Nr. 680/2014. Šim nolūkam NKI ievēro Lēmuma ECB/2014/29 6. pantā noteiktās specifikācijas.
V SADAĻA
PĀREJAS UN NOBEIGUMA NOTEIKUMI
18. pants
Pirmās pārskatu sniegšanas atsauces datumi
1. [2015. gada 31. decembris] ir pirmais atsauces datums uzraudzības finanšu informācijas sniegšanai saskaņā ar šo regulu par:
a)
nozīmīgām uzraudzītām grupām;
b)
nozīmīgām uzraudzītām iestādēm, kas neietilpst uzraudzītā grupā.
2. 2016. gada 30. jūnijs ir pirmais atsauces datums uzraudzības finanšu informācijas sniegšanai saskaņā ar šo regulu par:
a)
nozīmīgām uzraudzītām iestādēm, kas ietilpst uzraudzītā grupā;
b)
neiesaistītajā dalībvalstī vai trešā valstī reģistrētiem nozīmīgo uzraudzīto grupu meitasuzņēmumiem.
3. 2017. gada 30. jūnijs ir pirmais atsauces datums uzraudzības finanšu informācijas sniegšanai saskaņā ar šo regulu par:
a)
mazāk nozīmīgām uzraudzītām grupām;
b)
mazāk nozīmīgām uzraudzītām iestādēm.
19. pants
Pārejas noteikumi
Lēmumi, ko NKI pieņēma attiecībā uz nozīmīgo uzraudzīto grupu un iestāžu uzraudzības finanšu informācijas sniegšanu, uz kuriem attiecas šīs regulas priekšmets, saglabājas nemainīgi attiecībā uz visiem atsauces datumiem, kas ir pirms 18. pantā minētajiem pirmā pārskata atsauces datumiem.
20. pants
Nobeiguma noteikumi
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Regula uzliek saistības kopumā un ir tieši piemērojama dalībvalstīs saskaņā ar Līgumiem.
Frankfurtē pie Mainas, 2015. gada 17. martā

Labels: 12
7
2